Diari Oficial de la Generalitat Valenciana


Sumari del DOGV 6107, del 22-09-2009 (2009/10717)

DECRET 140/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques.
--------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2009/09/18/140/dof/vci/html**

### Dades del document

Número de DOGV
:   6107

Data del DOGV
:   22-09-2009

Secció del DOGV
:   I. DISPOSICIONS GENERALS

Número del document
:   2009/10320


Data del document
:   18-09-2009

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * Conselleria Justícia i Administracions Públiques
    * legislació
    * administració regional
    * reglament intern
    * organització administrativa

DECRET 140/2009, de 18 de setembre, del Consell, pel qual s'aprova el Reglament Orgànic i Funcional de la Conselleria de Justícia i Administracions Públiques. [2009/10839]  
El Decret 12/2009, de 27 d'agost, del president de la Generalitat, adopta una nova estructura de l'administració de la Generalitat i determina les conselleries en què s'organitza, entre les quals està la Conselleria de Justícia i Administracions Públiques.  
D'altra banda, el Decret 131/2009, de 4 de setembre, del Consell, de modificació del Decret 92/2007, de 6 de juliol, pel qual s'establix l'estructura orgànica bàsica de la Presidència i de les conselleries de la Generalitat, modifica els òrgans superiors de la conselleria de Justícia i Administracions Públiques i els assigna noves competències.  
En conseqüència, cal l'aprovació d'un Reglament Orgànic i Funcional de la Conselleria de Justícia i Administracions Públiques que, adaptat al nou organigrama, determine les funcions que s'atribuïxen als òrgans superiors i centres directius que la componen, així com les unitats administratives de rang superior que s'adscriuen a cadascun d'ells.   
Per tot això, de conformitat amb el que establixen els articles 28.f) i 64 de la Llei 5/1983, de 30 de desembre, del Consell, modificada per Llei 12/2007, de 20 de març, a proposta de la consellera de Justícia i Administracions Públiques i amb la deliberació prèvia del Consell, en la reunió del dia 18 de setembre de 2009.  
DECRETE  
TÍTOL PRELIMINAR  
Disposicions generals  
Article 1. De la Conselleria de Justícia i Administracions Públiques  
La Conselleria de Justícia i Administracions Públiques és el departament del Consell al qual correspon exercir les competències en matèria de justícia, atribucions sobre el menor infractor derivades de l'aplicació de la Llei Orgànica 5/2000, de 12 de gener, reguladora de la responsabilitat penal dels menors, contribuir a la prevenció i eradicació de la violència, amb especial atenció a l'exercida sobre la dona, mesures encaminades a evitar la judicialització de conflictes, funció pública; modernització, i gestió de la qualitat i inspecció dels servicis de l'administració; col·legis professionals, associacions, fundacions, unions de fet, registres i notariat, cohesió territorial, administració local i el seu patrimoni urbà, i relacions amb la Unió Europea, l'Estat i altres Comunitats Autònomes.  
Article 2. Dels òrgans superiors i del nivell directiu  
Sota la dependència de la persona titular del departament, la conselleria de Justícia i Administracions Públiques està integrada pels òrgans superiors i centres directius següents:   
- Secretaria Autonòmica de Justícia   
- Secretaria Autonòmica d'Administracions Públiques.  
- Secretaria Autonòmica de Cohesió Territorial, Relacions amb l'Estat i amb la Unió Europea  
- Sotssecretaria   
- Direcció General de Justícia i Menor   
- Direcció General d'Administració Autonòmica  
- Direcció General de Modernització  
- Direcció General de Cohesió Territorial  
- Direcció General de Relacions Externes  
- Delegació de la Comunitat Valenciana a Brussel·les  
- Delegació de la Comunitat Valenciana a Madrid  
- Delegacions del Consell a Alacant, Castelló i València  
- Subdelegacions del Consell.  
- Delegat especial per a l'Observatori de la Justícia a la Comunitat Valenciana  
Article 3. Del Consell de Direcció  
1. El Consell de Direcció és l'òrgan col·legiat d'assessorament i assistència a la persona titular de la conselleria en l'elaboració, coordinació i execució del programa d'actuacions del departament.   
2. Sota la presidència de la titular de la conselleria, el Consell de Direcció està integrat pels titulars de les secretaries autonòmiques, de la Sotssecretaria, de les direccions generals i de la Direcció del Gabinet de la titular de la conselleria. El titular de la Direcció del Gabinet de la titular de la conselleria es farà càrrec de la secretaria del Consell.   
3. A les sessions del Consell de Direcció podran assistir els responsables de les unitats administratives, així com aquelles persones al servici del departament que la persona titular de la conselleria crega oportú.   
Article 4. De la substitució en cas d'absència o malaltia  
1. En els casos d'absència o malaltia de la persona titular del departament, serà aplicable el que disposa l'apartat i) de l'article 12 de la Llei del Consell.  
2. Fins que es resolga la substitució, les funcions d'aquella com a titular del departament seran exercides temporalment pels titulars de les secretaries autonòmiques i, en este cas, se seguirà l'orde relacional establit en l'article 2 del present reglament, a excepció de les competències que li corresponguen com a membre del Consell.  
3. Este orde serà aplicable igualment, a l'efecte de la substitució, per a les secretaries autonòmiques, Sotssecretaria i direccions generals.  
4. El que establix el paràgraf anterior s'entén sense perjuí del que, si fa el cas, dispose la persona titular de la conselleria mitjançant una resolució.   
Article 5. Del nivell administratiu  
El nivell administratiu està constituït per totes les unitats dependents directament dels òrgans superiors i del nivell directiu del departament.   
TÍTOL I  
De l'estructura i funcions   
dels òrgans superiors i del nivell directiu  
CAPÍTOL I  
De la persona titular de la conselleria  
Article 6. De les atribucions de la persona titular de la conselleria  
1. La persona titular de la Conselleria de Justícia i Administracions Públiques és l'òrgan jeràrquic superior del departament, i exercix totes les atribucions conferides per la Llei del Consell, així com qualsevol altra que li atorgue l'ordenament jurídic en l'àmbit competencial assignat a la Conselleria de Justícia i Administracions Públiques.  
2. Igualment, sota la directa dependència de la persona titular de la conselleria, l'Oficina Tècnica de Suport de la Portaveu del Consell, amb rang d'àrea, exercirà les funcions d'assistència tècnica, direcció comuna, impuls i coordinació que li corresponen, a la persona titular del càrrec de portaveu del Consell.  
3. La persona titular de la conselleria, sota la superior autoritat del Consell, assumix la representació orgànica de la Conselleria de Justícia i Administracions Públiques davant de qualsevol classe d'institucions públiques i privades.  
Article 7. Del delegat especial per a l'Observatori de la Justícia a la Comunitat Valenciana  
1. Sota la dependència directa del titular de la conselleria de Justícia i Administracions Públiques i amb el rang de director general, el delegat especial per a l'Observatori de la Justícia a la Comunitat Valenciana assumirà les funcions següents:  
a) La realització d'anàlisi, des d'una perspectiva multidisciplinària, de la realitat de la justícia a la Comunitat Valenciana, les experiències i reformes empreses o plantejades en altres administracions, així com del dret comparat dels sistemes jurídics d'altres països.  
b) La realització d'estudis sobre l'administració de Justícia i sobre les activitats alternatives o connexes amb esta.  
c) La realització d'estudis i la proposició de mesures tendents a la difusió en la societat dels valors de l'estat social i democràtic de dret vinculats a l'administració de Justícia.  
d) Difondre, a través de la Conselleria de Justícia i Administracions Públiques, les informacions resultants de les actuacions ressenyades en les lletres anteriors, així com l'elaboració d'un informe de caràcter anual sobre l'estat de la justícia a la Comunitat Valenciana.  
e) Informar sobre les lleis estatals que afecten l'administració de Justícia.  
2. Amb funcions de suport tècnic al delegat, es crea l'Oficina del Delegat amb dependència directa d'este, la qual estarà integrada per un assessor tècnic i personal de suport administratiu.  
Article 8. Dels gabinets  
1. El Gabinet de la persona titular de la conselleria és la unitat de suport, assessorament i assistència immediata al titular del departament, de qui depén directament.  
2. El Gabinet de la persona titular de la conselleria té a càrrec seu el manteniment de les relacions del titular del departament amb els alts òrgans i institucions de la Generalitat, de l'Estat i de les altres administracions públiques. També té a càrrec seu les relacions informatives i amb els mitjans de comunicació, així com la realització de totes les funcions se li que encomane.  
3. Igualment, de la titular de la conselleria depén directament, amb el rang d'àrea, un gabinet tècnic, al qual li corresponen les funcions concernents a la planificació, documentació, publicacions, comunicació i seguiment parlamentari.   
CAPÍTOL II  
De les secretaries autonòmiques  
Article 9. De les secretaries autonòmiques  
1. Les persones titulars de les secretàries autonòmiques, sota la dependència de la persona titular de la conselleria i, de conformitat amb el que disposa l'article 68 de la Llei del Consell, dirigixen i coordinen els centres directius i les seus unitats administratives, les quals s'adscriuen sota la seua dependència.   
2. Els correspon impulsar i coordinar la consecució dels programes i l'execució dels projectes que exercisquen els centres directius que estiguen sota la seua dependència i controlar i i supervisar el compliment dels objectius.  
3. Els correspon, igualment, resoldre els recursos que s'interposen contra les resolucions dels centres directius que estiguen sota la seua dependència i els actes de les quals no esgoten la via administrativa.  
Secció primera  
De la Secretaria Autonòmica de Justícia  
Article 10. La Secretaria Autonòmica de Justícia  
1. La Secretaria Autonòmica de Justícia exercirà les competències que li atribuïxen l'article 68 de la Llei del Consell i l'article 8 del present reglament en matèria de justícia; les atribucions sobre el menor infractor derivades de l'aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors; contribuir a la prevenció i eradicació de la violència, amb especial atenció a l'exercida sobre la dona; així com les mesures encaminades a evitar la judicialització dels conflictes; els col·legis professionals; les associacions; fundacions; unions de fet; registres i notariat.  
2. De la Secretaria Autonòmica de Justícia depén la Direcció General de Justícia i Menor.  
Article 11. De la Direcció General de Justícia i Menor  
La Direcció General de Justícia i Menor, sota la dependència de la Secretaria Autonòmica de Justícia, exercix les funcions establides en l'article 70 de la Llei del Consell, així com en les altres previstes en l'ordenament jurídic, respecte a les matèries següents:   
En matèria de justícia li correspon:   
Dirigir, impulsar, coordinar i executar les competències que han sigut atribuïdes a la Generalitat en l'àmbit de l'administració de Justícia, en aplicació de l'd'Autonomia, de la Llei Orgànica del Poder Judicial i de l'article 69.3 de la Llei 5/1983, de 30 de desembre, del Consell.  
b) En matèria de reeducació i reinserció social de menors infractors li correspon:  
Elaborar, promoure i executar les mesures per a assegurar una política integral en benefici del menor i exercir les funcions que la normativa vigent atribuïx a la Generalitat en matèria de reeducació i reinserció social de menors infractors, i en concret:  
1ª Coordinar els recursos de reeducació i reinserció social de menors infractors.  
2ª Coordinar les competències atribuïdes a la Generalitat i a les entitats públiques en l'execució de mesures judicials, en aplicació de la legislació vigent en matèria de responsabilitat penal de menors infractors.  
3ª Supervisar les actuacions relatives als servicis i centres de reeducació i reinserció social de menors, inclosos els tràmits d'autorització i inscripció d'estos en el Registre d'Entitats, Centres i Servicis, així com, si fa el cas, la tramitació d'expedients sancionadors.  
4ª La tramitació, formalització i seguiment de concerts amb centres de reeducació i reinserció social de menors.  
5ª La preparació i seguiment de subvencions destinades al foment de centres i programes de reeducació i reinserció social de menors.  
6ª El control, coordinació i seguiment dels equips Tècnics de Menors i dels equips Tècnics de Família.  
c) En matèria de contribució a la prevenció de la violència i atenció a la víctima del delicte li correspon:  
1ª Organitzar, executar i controlar la política de la Generalitat en matèria d'atenció a la víctima del delicte, a través de la xarxa d'oficines d'Atenció a les Víctimes del Delicte, tramitació i seguiment de les ordes de protecció, i relacions amb els òrgans judicials de la Comunitat Valenciana.  
2ª Contribuir a eliminar tota situació de violència, directa o indirecta, sobre la dona, així com coadjuvar en la tramitació de les denúncies que es formulen contra dites situacions i. en concret:  
Atendre de forma integral i continuada la problemàtica jurídica de les dones víctimes d'agressions, maltractaments físics i/o psíquics, violacions, abusos sexuals i acaçament sexual des dels diferents enfocaments professionals.  
Prestar assessorament jurídic gratuït a les dones, informar-les, orientar-les i canalitzar-les cap a les institucions i organismes competents per a la resolució de la seua problemàtica.  
d) En matèria de desjudicialització de conflictes li correspon:  
Implantar, desplegar i impulsar en tots els àmbits mecanismes alternatius de resolució de conflictes, amb especial atenció als punts de Trobada Familiar en intervenció de conflictes derivats pels òrgans judicials en matèria de família.  
e) En matèria d'associacions, fundacions, col·legis professionals, unions de fet, registres i notariat, li correspon executar les competències que han sigut atribuïdes a la Generalitat, en aplicació de l'Estatut d'Autonomia i de les corresponents normes sectorials.   
Article 12. De les unitats administratives de la Direcció General de Justícia i Menor  
La Direcció General de Justícia i Menor s'estructura en les unitats següents:   
a) Àrea de Relacions amb l'Administració de Justícia, a la qual competix la coordinació interna dels servicis i unitats administratives que tinga encomanades les relacions amb l'administració de Justícia, la gestió dels recursos humans de l'administració de Justícia sobre els temes que té competències, així com la formació, el suport administratiu de les comissions d'Assistència Jurídica Gratuïta, la gestió de les subvencions per a retribuir els servicis d'assistència jurídica gratuïta i l'assistència al detingut o pres, i les relatives a unions de fet, associacions, fundacions, col·legis professionals, registres i notariat, així com la supervisió dels criteris de planificació i d'execució establits i la representació de la Direcció General en les tasques que se li encomanen.   
b) Àrea de Planificació i Modernització de la Justícia, a la qual competix la supervisió i coordinació interna dels servicis i unitats administratives que tinguen encomanades les directrius relatives a l'organització, coordinació de les oficines judicials i la resta d'òrgans sobre els quals es té competències, així com l'elaboració de les relacions de llocs de treball dels funcionaris al servici de l'administració de Justícia a la Comunitat Valenciana, els procediments de la classificació de llocs de treball i les relacions sindicals. Igualment, li correspon la planificació i el desplegament per a modernitzar la justícia valenciana, així com els equipaments, adequacions i manteniments de les infraestructures judicials i la representació de la Direcció General en les tasques que se li encomanen.  
c) Àrea de Justícia Juvenil i Prevenció de la Violència, a la qual competix la coordinació interna dels servicis i unitats administratives que tinguen encomanades totes aquelles actuacions encaminades a la reinserció i reeducació social del menor infractor; a la contribució de la prevenció i eradicació de la violència en tots els àmbits i, especialment, la que s'exercix sobre la dona, així com l'atenció a la víctima que es du a terme a través de les oficines d'Atenció a les Víctimes del Delicte; i totes les actuacions que calguen per a la implantació i desplegament de mecanismes alternatius a la via judicial per a la resolució de conflictes relatius a qualsevol àmbit, en especial la coordinació de la xarxa de punts de Trobada Familiar; així com la representació de la Direcció General en les tasques que se li encomanen.   
d) Director de Gestió de les Ciutats de la Justícia, amb el rang jeràrquic administratiu d'Àrea, a qui competix la gestió de les Ciutats de la Justícia de la Comunitat Valenciana, d'acord amb els criteris de planificació i d'execució establits per la Direcció General, així com la representació d'esta en les tasques que se li encomanen.   
Secció segona  
De la Secretaria Autonòmica d'Administracions Públiques  
Article 13. De la Secretaria Autonòmica d'Administracions Públiques  
1. La Secretaria Autonòmica d'Administracions Públiques exercirà les competències que li atribuïxen l'article 68 de la Llei del Consell i l'article 8 del present reglament, en matèria de funció pública, modernització i gestió de qualitat i inspecció de servicis, i infraestructures i xarxes de telecomunicacions.  
2. De la Secretaria Autonòmica d'Administracions Públiques depenen la Direcció General d'Administració Autonòmica i la Direcció General de Modernització.  
Article 14. De la Direcció General d'Administració Autonòmica  
La Direcció General d'Administració Autonòmica, sota la dependència de la Secretaria Autonòmica d'Administracions Públiques, exercix les funcions establides en l'article 70 de la Llei del Consell, així com les altres previstes en l'ordenament jurídic, respecte a les matèries següents:  
En matèria de funció pública té encomanades la direcció, l'impuls i execució en matèria de personal al servici del Consell, així com la definició, implantació i supervisió del marc regulador de les relacions socials en l'àmbit de la Generalitat. Respecte d'això li correspon:  
1ª Elaborar els informes sobre els projectes de disposicions generals que afecten l'estructura orgànica, mètodes de treball i de personal de les conselleries i els organismes dependents d'estes.   
2ª L'elaboració de les relacions de llocs de treball, els procediments de reassignació d'efectius, la classificació de llocs de treball i el sistema retributiu del personal, en coordinació amb el departament competent en matèria de política pressupostària i despesa pública.   
3ª La gestió de personal i l'aplicació del règim d'incompatibilitats.   
4ª L'elaboració de l'oferta d'ocupació pública i la seua execució mitjançant la gestió de les convocatòries d'accés a la funció pública valenciana, la supervisió dels criteris de planificació i d'execució establits en matèria d'oferta d'ocupació pública, així com la provisió de llocs de treball.   
5ª Les relacions amb les centrals sindicals, associacions professionals i representants del personal, la participació en els òrgans de representació previstos en el capítol IV del títol III de la Llei 7/2007, de 12 d'abril, de l'Estatut Bàsic de l'Empleat Públic, sense perjuí de la intervenció de l'òrgan competent en aquells processos de negociació que puguen tindre incidència pressupostària.   
6ª L'execució de les funcions establides en la normativa vigent en matèria de prevenció de riscos laborals i atribuïdes als servicis de prevenció, en relació amb el personal de l'administració del Consell i justícia.  
7ª La coordinació dels servicis de prevenció dels sectors docent i sanitari.  
8ª La gestió, manteniment i actualització del Registre de Personal de la Generalitat i del Registre de Llocs de Treball.  
9ª La formació i perfeccionament del personal al servici de la Generalitat, mitjançant la realització, coordinació i homologació d'activitats formatives incloses en els plans de formació de la Generalitat, sense perjuí de les competències formatives que tinguen encomanades altres conselleries, així com la coordinació i homologació dels cursos impartits per altres òrgans de la Generalitat o altres òrgans de l'administració pública.   
10ª La planificació, organització i execució dels cursos derivats dels processos de selecció i promoció dels empleats públics de l'administració de la Generalitat.  
11ª La formació i perfeccionament del personal al servici de les administracions locals, en les condicions que s'establisquen en els acords de cooperació interadministrativa que pogueren aconseguir-se.  
Article 15. De les unitats administratives de la Direcció General d'Administració Autonòmica.  
La Direcció General d'Administració Autonòmica s'estructura en les unitats següents:  
a) Àrea de Funció Pública, a la qual competix la coordinació interna dels servicis i unitats administratives adscrites a esta, la supervisió dels criteris de planificació i d'execució establits en matèria de gestió de personal, règim d'incompatibilitats, l'elaboració de les relacions de llocs de treball, els procediments de reassignació d'efectius, la classificació de llocs de treball, el sistema retributiu del personal, la gestió, manteniment i actualització del Registre de Personal de la Generalitat i del Registre de Llocs de Treball, així com el règim jurídic i les relacions sindicals.  
b) Àrea de l'Institut Valencià d'Administració Pública (IVAP), a la qual competix la coordinació interna dels servicis i unitats administratives adscrites a esta, la supervisió dels criteris de planificació i d'execució establits en matèria de formació i perfeccionament del personal.   
c) Àrea de Prevenció de Riscos Laborals del Sector d'Administració Pública, a la qual competix la coordinació interna dels servicis i unitats administratives adscrites a esta, la supervisió dels criteris de planificació i d'execució establits en matèria de direcció i coordinació de les activitats preventives, d'assessorament i suport, previstes en l'article 31 de la Llei 31/1995, de 8 de novembre, de Prevenció de Riscos Laborals, i la resta de normativa aplicable, amb la finalitat de garantir l'adequada protecció de la seguretat i la salut del personal al servici de l'administració del Consell i de l'administració de Justícia, així com la coordinació dels servicis de prevenció dels sectors docent i sanitari.  
d) Àrea de Selecció i Provisió, a la qual competix planificar i gestionar els processos de provisió de llocs de treball, donar suport tècnic i administratiu a les comissions avaluadores, gestionar els processos de provisió d'ocupació temporal en llocs de treball de l'administració del Consell, elaborar la proposta de l'oferta d'ocupació pública del personal al servici de l'administració del Consell, organitzar i gestionar els processos de selecció, planificar i dissenyar els cursos derivats dels processos de selecció i promoció dels empleats públics, i donar suport tècnic i administratiu als tribunals de selecció del personal.  
Article 16. De la Direcció General de Modernització  
La Direcció General de Modernització, sota la dependència de la Secretaria Autonòmica d'Administracions Públiques, exercix les funcions establides en l'article 70 de la Llei del Consell, així com les altres previstes en l'ordenament jurídic, i en particular les següents:  
1ª. Planificació, direcció, impuls i execució de les polítiques del Consell en matèria de modernització de la Comunitat Valenciana i de la seua administració i sector públic, per a aconseguir la seua plena integració en la societat de la informació i del coneixement.  
2ª. Impulsar i desplegar polítiques actives que garantisquen el dret dels ciutadans a l'accés a les noves tecnologies de la informació i la comunicació, a la bona administració, a relacionar-se amb les administracions públiques per mitjans electrònics i a disposar de servicis públics de qualitat.  
3ª. Planificació estratègica, impuls i desplegament de les estructures, servicis i sistemes avançats multiplataforma d'atenció al ciutadà, amb criteris d'eficiència i excel·lència en la gestió dels servicis públics.  
4ª. Impuls i desplegament de la teleadministració en les administracions públiques de la Comunitat Valenciana.  
Relacions amb els sectors de les tecnologies de la informació i la comunicació.  
5ª. Disseny, execució, gestió i coordinació de les polítiques del Consell en matèria d'infraestructures i xarxes de telecomunicacions de la Generalitat i del seu sector públic dependent.   
6ª. L'elaboració, direcció i execució de les polítiques de coordinació dels servicis corporatius de telecomunicacions i dels sistemes d'informació de la Generalitat, així com el disseny, implementació i control de la política de seguretat.   
7ª. Coordinació amb la resta d'administracions públiques en matèria de tecnologies de la informació i la comunicació.   
8ª. Impuls i participació en projectes de tecnologies de la informació i la comunicació, tant d'àmbit autonòmic, com estatal, europeu o internacional.   
9ª. Participació en els òrgans col·legiats, de caràcter tècnic, existents al si de l'administració de la Generalitat que es dirigisquen a l'impuls, la coordinació i l'assessorament de les polítiques del Consell en matèria de modernització, sistemes d'informació, noves tecnologies i societat de la informació.  
10ª. Aprovació de pràctiques i polítiques de certificació. El director general és l'Autoritat Certificadora de la Generalitat.  
11ª.Planificació, disseny i desplegament de les polítiques de qualitat dels servicis públics de l'administració de la Generalitat i el seu sector públic, orientades a la implantació d'una cultura d'excel·lència en la gestió.  
12ª. Disseny i implantació de plans d'avaluació de qualitat en l'administració de la Generalitat i el seu sector públic.  
13ª. El control i inspecció general dels servicis, amb l'abast i contingut previstos en el Decret 236/1997, de 9 de setembre, del Consell, pel qual es regula l'exercici de la competència d'inspecció general dels servicis de l'administració valenciana.  
14ª. Qualssevol altres que se li atribuïsquen.  
Article 17. De les unitats administratives de la Direcció General de Modernització  
Per al desplegament de les seues funcions la Direcció General de Modernització s'estructura en les unitats següents:  
a) A l'Àrea de Telecomunicacions i Societat de la Informació, li correspon:  
1ª La gestió i desplegament de programes i projectes d'àmbit autonòmic, estatal, europeu o internacional, per a la incorporació de la Comunitat Valenciana a la societat de la informació i del coneixement.  
2ª La planificació, ordenació i coordinació de les telecomunicacions en l'àmbit de la Generalitat i del seu sector públic.   
3ª El suport tècnic i la iniciativa, informe i suport normatiu en matèria de telecomunicacions i societat de la informació i del coneixement, tant a la Direcció General com als departaments de la Generalitat i del seu sector públic.   
4ª Execució i seguiment del desplegament de les infraestructures, xarxes i servicis de telecomunicacions a la Comunitat Valenciana així com l'establiment d'un marc de col·laboració de la Generalitat amb els distints operadors de telecomunicacions que garantisca la implantació en tot el territori dels servicis de telecomunicacions avançades i l'accés a la societat de la informació i del coneixement.   
5ª La realització d'estudis, informes i actuacions tècniques i, en general, l'execució en matèria d'infraestructures i xarxes de telecomunicacions, suport dels servicis de radiodifusió sonora i televisió i, en particular, les actuacions tècniques de la Generalitat per a aconseguir la cobertura integral a la Comunitat Valenciana i la digitalització d'estes xarxes, a excepció de les competències atribuïdes a la Secretaria Autonòmica de Comunicació de la Presidència de la Generalitat.   
6ª La coordinació i participació tècnica de la Direcció General en altres òrgans, institucions i entitats, tant públics com privats, nacionals o internacionals, en matèria de telecomunicacions i societat de la informació i del coneixement, així com la preparació, desplegament, supervisió i control de projectes, normativa, convenis i la resta d'instruments jurídics que puguen derivar-se de les relacions de col·laboració, coordinació o cooperació.  
b) A l'Àrea de Sistemes d'Informació i Comunicacions Corporatives de la Generalitat li correspon:  
1ª La planificació, implantació i desplegament de projectes de telecomunicacions i de plataformes tecnològiques d'ús comú de l'administració de la Generalitat.   
2ª El suport tècnic en matèria de sistemes d'informació i servicis corporatius de telecomunicacions als departaments de la Generalitat i el seu sector públic.   
3ª La planificació i el desplegament de la Xarxa Corporativa de Telecomunicacions de la Generalitat, junt amb la coordinació, seguiment i avaluació de la política de seguretat de les telecomunicacions de la Generalitat.   
4ª La planificació, gestió i desplegament del Centre de Telecomunicacions i Sistemes d'Informació de la Generalitat (CETESI).   
c) A l'Àrea d'Atenció al Ciutadà, Qualitat i Inspecció de Servicis li correspon:  
1ª El desplegament de la política del Consell en matèria d'administració electrònica i de relació dels ciutadans amb les administracions públiques a través dels mitjans electrònics.   
2ª La gestió i coordinació dels programes públics de la Generalitat per a la implantació d'una cultura corporativa d'excel·lència en la gestió dels servicis públics, sobre la base de la incorporació i utilització de les modernes tecnologies de la informació i la comunicació, i de la gestió del coneixement.   
3ª. La planificació i coordinació de les activitats d'atenció al ciutadà en la Generalitat, les quals integren la coordinació del Sistema d'Informació al Ciutadà i la direcció dels canals d'atenció, tant presencials en les oficines Prop, com no presencials: en la plataforma 012, en terminals mòbils, en la web, així com en els nous canals emergents que proporcione la implantació de les noves tecnologies.   
4ª La coordinació, homogeneïtzació i validació de la informació que continga el Sistema d'Informació al Ciutadà de la Generalitat.   
5ª Les funcions atribuïdes pel Decret 165/2006, de 3 de novembre, del Consell, pel qual es regulen les queixes i els suggeriments en l'àmbit de l'administració i les organitzacions de la Generalitat.  
6ª La coordinació del Projecte d'Oficines Integrades d'Atenció al Ciutadà en l'àmbit territorial de la Comunitat Valenciana.  
7ª El disseny, la coordinació, desplegament i seguiment dels plans, programes i actuacions en matèria de qualitat dels servicis públics.  
8ª El disseny, la planificació, i execució, si fa el cas, d'instruments i programes d'actuació per al mesurament de la qualitat dels servicis públics.  
9ª El disseny i execució de plans i programes d'avaluació de la qualitat dels servicis públics.  
10ª El control i la inspecció general dels servicis, amb l'abast i contingut previstos en el Decret 236/1997, de 9 de setembre, del Consell, pel qual es regula l'exercici de la competència d'inspecció general dels servicis de l'administració valenciana.  
d) A l'Àrea de Desplegament i Coordinació de Tecnologies de la Informació, li correspon:  
1ª La coordinació tècnica en matèria de tecnologies de la informació amb les administracions de la Comunitat Valenciana i amb la resta d'administracions nacionals, de la Unió Europea i internacionals.   
2ª El suport tècnic en la coordinació de les polítiques i el desplegament dels sistemes d'informació en l'àmbit de la Generalitat.  
3 El desplegament i la coordinació tècnica d'aquells sistemes d'informació de caràcter corporatiu d'ús comú per part dels distints departaments de la Generalitat.   
4ª La coordinació, el seguiment, assessorament i avaluació de l'aplicació de la política de seguretat dels sistemes d'informació de la Generalitat.   
5ª El suport tècnic a l'Autoritat Autenticadora.  
6ª Coordinar el Registre de Fitxers Informatitzats amb Dades de Caràcter Personal.  
7ª La definició i l'impuls del paper de les noves tecnologies de la informació en els processos de modernització administrativa.  
Secció tercera  
De la Secretaria Autonòmica de Cohesió Territorial,   
Relacions amb l'Estat i amb la Unió Europea  
Article 18  
1. La Secretaria Autonòmica de Cohesió Territorial, Relacions amb l'Estat i amb la Unió Europea, en virtut del que disposa l'article 68 de la Llei del Consell, dirigix i coordina la política de la Generalitat en matèria d'administració local, en el marc del que disposa el títol VIII de l'Estatut d'Autonomia de la Comunitat Valenciana i, en especial, exercix les funcions relatives a la cohesió territorial, administració local, actuacions concertades en matèria de patrimoni urbà i pla de millora municipal.  
Igualment, dirigix i coordina les polítiques de la Generalitat en matèria de relacions amb el Consell amb els organismes de la Unió Europea, organitzacions interregionals i internacionals, relacions amb l'administració de l'Estat i la resta de Comunitats Autònomes.   
Per tant, li correspon dirigir i coordinar els centres directius que s'adscriguen sota la seua dependència, així com les unitats administratives integrades.   
2. De la Secretaria Autonòmica de Cohesió Territorial, Relacions amb l'Estat i amb la Unió Europea depenen els òrgans directius següents:   
- Direcció General de Cohesió Territorial.  
- Direcció General de Relacions Externes.  
- Delegació de la Comunitat Valenciana a Brussel·les.  
- Delegació de la Comunitat Valenciana a Madrid.  
- Delegacions del Consell a Alacant, Castelló i València.  
- Subdelegacions del Consell.  
Article 19  
La Direcció General de Cohesió Territorial és el centre directiu al qual correspon dur a terme les funcions establides en l'article 70 de la Llei del Consell, així com les altres previstes en l'ordenament jurídic i, en especial, les següents:  
a) Gestiona i executa la política de la Generalitat en matèria d'administració local, en el marc del que disposa el títol VIII de l'Estatut d'Autonomia de la Comunitat Valenciana.  
b) Promourà tot allò referent al projecte de llei de règim local de la Comunitat Valenciana, així com el seu desplegament reglamentari, i qualsevol altre projecte normatiu en compliment del que disposa el mencionat títol VIII de l'Estatut d'Autonomia de la Comunitat Valenciana.  
c) Impulsa i promou les accions necessàries per al desplegament del Pacte Local a l'àmbit de la Comunitat Valenciana.  
d) Establix les directrius d'eficàcia i coordinació administrativa amb altres administracions públiques amb competència en matèria de règim local.  
e) Gestionar totes les competències relatives als funcionaris amb habilitació de caràcter estatal que la legislació bàsica de funció pública atribuïx a les Comunitats Autònomes, en especial la seua selecció i la provisió de llocs de treball en l'àmbit de la Comunitat Valenciana.   
f) Impulsa la racionalització de l'organització territorial i gestiona els procediments relatius a l'organització i demarcació territorial dels municipis de la Comunitat Valenciana.  
g) Estudia, informa i resol sobre els assumptes referits a règim jurídic, personal, organització, béns i servicis de les entitats locals, en l'àmbit del que disposa la normativa de règim local i basant-se en el principi de col·laboració entre administracions públiques.  
h) Gestiona les actuacions concertades en l'àmbit municipal en matèria de patrimoni urbà i, també, allò referent als plans de millora municipal i les subvencions amb càrrec al Fons de Cohesió Territorial de la Comunitat Valenciana.  
i) Participa, en representació de la Generalitat, en tots aquells òrgans que tenen com a objecte la matèria de règim local, la norma de creació de la qual preveja una participació de la comunitat autònoma, tret que expressament estiga atribuïda a un altre departament.  
j) Col·labora i assistix als òrgans col·legiats dels distints departaments de la Generalitat l'objecte del qual tinga relació amb les entitats locals.  
Article 20  
De la Direcció General de Cohesió Territorial depén l'Àrea d'Administració Local, a la qual correspon l'exercici de les funcions següents:  
a) Preparar i elaborar els projectes normatius en matèria d'administració local.  
b) L'estudi, informe i resolució dels assumptes referits al règim jurídic, de personal, organització, béns i servicis de les entitats locals.  
c) L'estudi, informe i gestió dels expedients sobre organització territorial i la seua coordinació, en el marc del que disposa l'Estatut d'Autonomia de la Comunitat Valenciana i la legislació sobre règim local.   
d) La gestió de les actuacions concertades en l'àmbit municipal en matèria de patrimoni urbà i plans de millora municipal.  
e) El foment de la gestió de qualitat en l'administració local valenciana.  
Article 21  
La Direcció General de Relacions Externes és el centre directiu al qual correspon dur a terme les funcions establides en l'article 70 de la Llei del Consell, així com les altres previstes en l'ordenament jurídic, en matèria d'impuls, programació i coordinació de les relacions en l'àmbit exterior del Consell, i la seua administració amb l'administració de l'Estat, organismes de la Unió Europea, organitzacions interregionals i Comunitats Autònomes.  
Article 22  
De la Direcció General de Relacions Externes depenen les unitats de nivell administratiu següents:  
- L'Àrea de Relacions Externes, a la qual correspon la programació, l'impuls i la coordinació de les actuacions en matèria de relacions externes i assumptes europeus. Canalitza la cooperació i informació amb els organismes de la Unió Europea, organitzacions interregionals i internacionals.   
Du a terme la promoció i coordinació de la cooperació interregional, així com l'obertura a l'exterior dels distints sectors de la societat valenciana, i de la normativa i les institucions europees.  
- L'Àrea de Relacions amb l'administració General de l'Estat i de les Comunitats Autònomes, a la qual correspon l'estudi, anàlisi i seguiment de les relacions de l'administració del Consell amb l'administració general de l'Estat i de les altres Comunitats Autònomes, així com la promoció de les accions encaminades a la col·laboració entre les administracions referides amb l'administració del Consell.  
Article 23  
La Delegació de la Comunitat Valenciana a Brussel·les és el centre directiu al qual correspon actuar com a centre de referència de la Comunitat Valenciana davant de les institucions europees, per a impulsar les relacions amb les institucions, entitats i agents radicats a Brussel·les i promocionar els interessos multisectorials de la Comunitat Valenciana.  
Alhora, prestarà el suport logístic necessari als membres del Consell i al personal de l'administració de la Generalitat per a desplegar-hi les seues funcions.   
En l'exercici de les comeses que té assignats, facilitarà als seus agents i als representants socials i institucionals valencians la relació amb les institucions i òrgans comunitaris.  
Article 24  
A la Delegació de la Comunitat Valenciana a Madrid li correspon actuar com a centre de referència de la Comunitat Valenciana a la capital de l'Estat, per a impulsar les relacions amb les institucions, entitats i agents allí radicats i subministrar el suport logístic necessari als membres del Consell i al personal de l'administració de la Generalitat per a exercir-hi les seues funcions.   
Així mateix, amb caràcter general, prestarà informació al públic, amb especial atenció a la promoció dels interessos propis de la Comunitat Valenciana.  
Article 25  
1. Sota la dependència de la Secretaria Autonòmica de Cohesió Territorial, Relacions amb l'Estat i amb la Unió Europea estan les delegacions del Consell a Alacant, Castelló i València. Al capdavant de les quals figura el delegat.  
2. Igualment, sota la dependència de la Secretaria Autonòmica de Cohesió Territorial, Relacions amb l'Estat i amb la Unió Europea estan les subdelegacions del Consell. Estes seran creades i suprimides per decret del Consell, el qual determinarà la localitat de la seu i la seua competència territorial.  
Article 26  
1. El delegat del Consell és l'executor de la política del Consell a la província i, com a tal, té atribuïdes les facultats següents:  
a) Impulsar i coordinar l'activitat de l'administració de la Generalitat a la província.  
b) Actuar com a òrgan de comunicació, col·laboració i cooperació amb les administracions general de l'Estat i local de la província, sense perjuí d'altres mecanismes de cooperació i col·laboració legalment previstos.  
c) Informar i, si fa el cas, proposar al Consell les inversions públiques a la província, i impulsar i controlar la seua realització.  
d) Transmetre i executar, si fa el cas, els mandats i directrius que reba del Consell o dels titulars de les distintes conselleries.  
e) Presidir el ple i, si fa el cas, les comissions delegades de la Comissió Territorial de Coordinació del Consell.  
Article 27  
Al subdelegat del Consell li correspon, en el territori de la seua competència, impulsar i coordinar l'activitat de l'administració de la Generalitat; actuar com a òrgan de comunicació, col·laboració i cooperació, així com informar i, si fa el cas, proposar al Consell les inversions públiques i impulsanr i controlar la seua realització; transmetre i executar, si fa el cas, els mandats i directrius que reba del Consell o dels titulars de les distintes conselleries.  
El subdelegat del Consell formarà part de la Comissió Territorial de Coordinació de l'àmbit territorial corresponent.  
CAPÍTOL III  
De la Sotssecretaria  
Article 28. De la Sotssecretaria  
1. Sota la directa dependència de la persona titular de la conselleria, la Sotssecretaria té atribuïdes les competències i funcions establides per l'article 69 de la Llei del Consell, aquelles que li vinguen atribuïdes per altres normes i les que li encomane la persona titular de la conselleria.   
2. En particular, li corresponen les següents:   
a) Dirigir i gestionar els servicis generals i dependències comunes de la conselleria.   
b) Gestionar la tramitació i coordinació dels convenis i acords de col·laboració del departament, així com supervisar els expedients de contractació que gestionen altres centres directius, excepte aquells respecte dels quals els seus titulars tinguen delegades les facultats per a la seua celebració.   
c) Elaborar la proposta d'avantprojecte del pressupost anual, tramitar les modificacions pressupostàries i realitzar el seguiment de l'execució del pressupost.   
d) Dissenyar, executar i mantindre actualitzats els programes d'informació i gestió econòmica de la conselleria, establint les directrius per a la gestió correcta de les despeses i ingressos i l'òptima utilització dels recursos.   
e) Tramitar els expedients de contractació.   
f) Gestionar les despeses de personal de la conselleria i tramitar les incidències de nòmina.  
g) Realitzar els estudis tècnics i de dret comparat, així com recopilar la documentació sobre matèries de competència de la conselleria.   
h) Gestionar els sistemes informàtics centrals del departament.   
i) Emetre els informes sobre els assumptes que hagen de sotmetre's al Consell, al president de la Generalitat o a altres òrgans, quan això siga preceptiu o així ho dispose la persona titular de la conselleria.   
j) Demanar l'emissió dels informes jurídics preceptius, d'acord amb el que disposen els articles 42 i 43 de la Llei del Consell.  
k) Elaborar els estudis i les anàlisis relatives a la racionalització i reorganització, tant de l'estructura organitzativa de la conselleria, com dels procediments de gestió que s'hi realitzen i coordinar els treballs que en esta matèria s'elaboren per altres òrgans o unitats del departament.   
l) Dissenyar els sistemes d'informació tècnica, així com elaborar, promoure i dirigir la implantació dels projectes informàtics, la creació i manteniment de les aplicacions informàtiques i l'assessorament i suport informàtic a tots els centres de la conselleria.   
m) Tramitar, proposar i, en general, executar els actes de gestió econòmica i administrativa que li corresponguen, dins de l'àmbit funcional del centre directiu i d'acord amb el que establix les disposicions i instruccions dictades pels òrgans competents.  
n) Elaborar, emetre informes i proposar disposicions sobre les matèries del seu àmbit funcional, així com dictar resolucions, instruccions i ordes de servici en assumptes de la seua competència.   
o) Prestar assessorament i suport tècnic i jurídic als distints òrgans de la conselleria per a la realització de les seues funcions, d'acord amb el que disposa la llei 10/2005, de 9 de desembre, d'Assistència Jurídica a la Generalitat.  
p) Les funcions concernents a la planificació i direcció de les infraestructures de nova planta i reformes integrals de la conselleria.  
q) Qualsevol altra que li encomane la persona titular de la conselleria o li conferisquen les disposicions legals.   
Article 29. De la Secretaria General Administrativa  
Adscrita a la Sotssecretaria, la Secretaria General Administrativa, de conformitat amb el que disposa l'article 73 de la Llei del Consell, és la unitat que, amb la màxima jerarquia del nivell administratiu, presta suport a la Sotssecretaria i, sota la seua autoritat, atén la totalitat dels servicis generals de la conselleria.  
TÍTOL II  
De l'organització territorial  
Article 30. De les direccions territorials  
1. Com a expressió del principi de desconcentració administrativa, la conselleria s'organitza territorialment en servicis centrals, que estenen la seua competència a tot l'àmbit de la Comunitat Valenciana, i en servicis territorials, amb competència d'àmbit provincial.   
2. En cadascuna de les capitals de les províncies d'Alacant, Castelló i València, hi ha una direcció territorial, la qual actua sota la dependència orgànica de la Sotssecretaria i amb competència en el territori de la respectiva província.   
3. Funcionalment, les direccions territorials depenen dels distints centres directius de la conselleria, segons l'índole de la matèria.  
Article 31. De les atribucions de les direccions territorials  
1. Al capdavant de cada direcció territorial està la persona titular de la direcció territorial, amb el caràcter de representant permanent de la conselleria en el seu respectiu territori.  
2. A la persona titular de la direcció territorial li correspon la direcció de tots els servicis, programes i activitats que exercixen els òrgans, les unitats i centres dependents o integrats en la direcció territorial. La persona titular és l'òrgan de relació ordinària i regular entre les unitats, centres i dependències territorials i els servicis centrals del departament.  
Article 32. De les funcions de les direccions territorials  
1. Correspon a la persona titular de la direcció territorial vetlar pel desplegament adequat i l'execució de les funcions pròpies de la conselleria en el seu àmbit territorial.  
2. La persona titular de la direcció territorial exercix les funcions que li atribuïxen les disposicions vigents, així com les que expressament li deleguen els centres directius competents.  
Article 33. De les unitats administratives de les direccions territorials  
Per a la realització de les seues funcions, les direccions territorials comptaran amb les unitats que es determinen en desplegament del present reglament.   
DISPOSICIONS TRANSITÒRIES  
Primera  
Les unitats i llocs de treball de nivell administratiu continuaran subsistents i continuaran donant el suport administratiu en relació amb aquells assumptes i expedients que els corresponguen per raó de la matèria abans de la reestructuració duta a terme pel Decret 12/2009, de 27 d'agost, del president de la Generalitat, sense perjuí de la competència per a resoldre dels òrgans als quals els ha sigut atribuïda. La seua retribució s'efectuarà amb càrrec als mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este reglament, sense perjuí que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.  
Segona  
A l'efecte del que disposa l'apartat anterior, les unitats la denominació de les quals no haja canviat, passaran a dependre, amb els seus actuals mitjans materials i personals, de les unitats superiors que s'establixen en este reglament.  
DISPOSICIÓ DEROGATÒRIA  
Queden derogades totes les disposicions que del mateix rang o d'un rang inferior s'oposen al present decret i expressament el Decret 122/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Justícia i Administracions Públiques.  
DISPOSICIONS FINALS  
Primera  
La persona titular de la conselleria de Justícia i Administracions Públiques queda facultada per a dictar totes les disposicions que requerisca el desplegament i execució del present decret, en compliment del que disposa l'article 65 de la Llei del Consell.  
Segona  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 18 de setembre de 2009  
El president de la Generalitat,  
FRANCISCO CAMPS ORTIZ  
La consellera de Justícia i Administracions Públiques,  
PAULA SÁNCHEZ DE LEÓN GUARDIOLA


Còpia Permalink ELI